Марко Ганчев
Чайка и Чайче

chitanka.info

Една майка

Чайка

си имала Чайче.

— Слушай, майче,

понастинал съм май че,

искам да пийна чайче —

рекло на майка

Чайка

малкото Чайче.

— Виж какво, Чайче,

знай, че

чайките нямат обичай

да пият чай —

отвърнала майка

Чайка

на малкото Чайче.

Но то писука:

чайче, та чайче!

И майка Чайка към Слънцето литва,

пък му удря една молитва:

— В облак недей се тули,

Слънчо, ами глава подай,

сгрей ни морето да стане чай!

И думите й се чули.

Това било още през май.

Слънцето гряло, гряло

и ето сега, през юли,

морето е чай.

Влизаме да се къпем, край!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.